Jabarkan Kehidupan awal dari James Franco dalam bahasa melayu

James Edward Franco dilahirkan di Palo Alto, California pada 19 April 1978. Ibu beliau, Betsy Lou (née Verne), merupakan seorang penulis dan pelakon, manakala bapa beliau, Douglas Eugene "Doug" Franco yang meninggal dunia pada tahun 2011, menguruskan perniagaan. Mereka bertemu semasa menjadi pelajar di Universiti Stanford. Bapa beliau mempunyai darah Portugis (dari Madeira) dan Sweden,. Ibunya pula merupakan seorang Yahudi daripada keluarga berketurunan Yahudi Rusia. Datuknya dari sebelah ibu, Daniel, mengubah nama keluarga dari "Verovitz" kepada "Verne" beberapa waktu selepas tahun 1940. Nenek dari sebelah bapanya,  Marjorie (née Peterson), merupakan pengarah buku remaja.  Nenek dari sebelah ibunya, Mitzie (née Levine), memiliki Galeri Seni Verne di Cleveland, Ohio, dan ahli aktif dalam Majlis Wanita Yahudi Kebangsaan.

Asuhan di dalam keluarga Franco adalah bersifat "akademik, liberal, dan sebahagian besarnya sekular". Beliau membesar di California bersama dua orang lagi adik lelakinya yang juga bergelar pelakon iaitu Tom dan  Dave. Franco sering diberi galakan oleh bapanya untuk mendapat keputusan yang bagus dan melakukan yang terbaik dalam SAT.  Beliau tamat belajar dari Sekolah Tinggi Palo Alto pada tahun 1996, di mana beliau mula berlakon dalam pementasan. Ini membawa beliau ke CSSSA pada 1998 untuk pengajian teater. Semasa di sekolah tinggi, Franco pernah ditahan kerana kesalahan mengambil minuman beralkohol di bawah umur, melakukan grafiti, dan menjadi sebahagian daripada kumpulan yang mencuri wangian dari kedai serbaneka dan menjualnya kepada rakan-rakannya di sekolah. . Ini menyebabkan beliau ditahan dan mungkin berhadapan dengan hukuman penjara juvana, namun beliau telah diberi peluang kedua oleh hakim. Mengimbas kembali masalahnya dalam undang-undang, "Ia merupakan rasa gelisah remaja. Saya tidak yakin untuk meluahkan diri saya sendiri dan berinteraksi dengan orang lain. Saya malu. Saya telah berubah pada masa yang tepat dengan mendapatkan gred yang baik."

Walaupun idea untuk menjadi ahli zoologi marin menarik minatnya, Franco sering mengimpikan secara senyap-senyap untuk menjadi seorang pelakon namun beliau gusar ditolak. Beliau telah mendaftar di UCLA  dengan mengambil jurusan utama bahasa Inggeris, sebelum membuat keputusan untuk berhenti selepas tahun pertama di situ (menentang keinginan ibu bapanya) untuk mengejar cita-citanya menjadi seorang pelakon. Franco telah memilih untuk mengambil kelas lakonan bersama Robert Carnegie di Playhouse West. Pada masa yang sama, beliau bekerja di McDonald's pada lewat malam untuk menyara hidupnya setelah ibu bapanya enggan berbuat demikian.